Pål Haugen Lillefosse

**Pål Haugen Lillefosse** (født 2001) er en norsk friidrettsutøver som konkurrerer for Fana IL. Han vant stavsprang under U18-EM i friidrett 2018.

## Idrettskarriere
### Før 2016
Lillefosse vant 60 meter hekk i tolvårsklassen under Världsungdomsspelen 2013, og fikk sølv på 200 meter. Han vant 60 meter i 14-årsklassen under Tyrvinglekene 2015 innendørs, der han også vant stavsprang og lengdehopp. Han vant også stavsprang og 100 meter under Tyrvinglekene utendørs 2015. I Världsungdomsspelen 2015 deltok han i 14-årsklassen, og vant 80 meter hekk og stav og fikk sølv på 80 meter og i lengde. 

### 2016
I Ungdomsmesterskapet i friidrett innendørs 2016 deltok han i G15-klassen, og fikk der gull i stav og lengde, og han kom på andreplass på 60 meter, 200 meter og 60 meter hekk. Han deltok også i NM i friidrett innendørs 2016 (senior), og kom der på fjerdeplass i stavsprang. Utendørs kom han på andreplass i stavsprang under Norwegian Grand Prix-stevnet på Hamar i mai. Han vant stavsprang og lengdehopp under BAUHAUS-galan Youth i Stockholm, og han kom på fjerdeplass i stavsprang under NM i friidrett 2016. I Junior-NM i friidrett 2016 fikk han sølv i stavsprang, bak Sondre Guttormsen, og bronse på 100 meter. Han ble tatt ut til å delta i Nordisk juniormesterskap i friidrett 2016 (Nordic U20 match), og han kom der på fjerdeplass i stavsprang. I Ungdomsmesterskapet i friidrett 2016 deltok han i G15-klassen, og vant der 100 meter, 200 meter, 100 meter hekk, stavsprang og lengdehopp. 

### 2017
Han deltok i NM i friidrett innendørs 2017, der han fikk sølv i stavsprang og kom på åttendeplass på 60 meter. Han ble tatt ut til å delta i Nordisk mesterskap i friidrett innendørs 2017, der han kom på delt femteplass i stavsprang. Eirik Dolve vant denne øvelsen. Han vant stavsprang og 60 meter i G16-klassen under Ungdomsmesterskapet innendørs 2017, og han fikk der også sølv på 60 meter hekk og 4 x 200 meter hekk i klassen Gutter 15-17 år. 

Han vant stavsprang i Norwegian Grand Prix-stevnet på Nadderud og i Fazerin Reilucup i Finland i juni, og han kom på tredjeplass i Folksam Challenge. I European Youth Summer Olympic Festival 2017 vant han stavsprang, 5 cm foran Marcus Kytola fra Finland, og han deltok på Norges stafettlag som fikk sølv på 4 x 100 meter stafett. I Junior-NM i friidrett 2017 vant han stavsprang, og fikk sølv på 100 meter og på 1000 meter stafett. 

### 2018
I Nordisk mesterskap i friidrett innendørs 2018 fikk han bronse i stavsprang, bak Melker Svärd Jacobsson og Tommi Holttinen. Han vant 60 meter, 60 meter hekk og stavsprang under Ungdomsmesterskapet innendørs 2018. 

Utendørs vant han stavsprang i Control Extraordinario Pértiga Avanzada-stevnet i Spania (U20) og Clean Air Games i Oslo (senior) i april. I den nasjonale delen av Bislett Games vant han 100 meter i seniorklassen, med ny personlig rekord på 10,55 sekunder. Han deltok i Bauhaus Junioren-Gala, der han kom på tredjeplass i B-finalen på 100 meter, og kom på andreplass i stavsprang, i U20-klassen. Han deltok i seniorklassen i Världsungdomsspelen 2018, og kom der på andreplass i stavsprang, bak Sondre Guttormsen. 

Han deltok i U18-EM i friidrett 2018 i Győr i Ungarn, og fikk der to medaljer. Han vant stavsprang, med ny mesterskapsrekord på 5,46, og han fikk bronse på 100 meter norsk bestenotering i U18-klassen på 10,72 sekunder.

### 2022
Den 13. februar 2022 satte Lillefosse norsk rekord i stavsprang da han hoppet 5,83 under Nordenkampen i Uppsala. 8. juni samme år satte han ny rekord på 5,85 på Fana stadion.

Under NM i friidrett på Stjørdal forbedret han sin norske rekord til 5,86 og ble tildelt kongepokalen.

### 2024
Sesongen 2024 ble stoppet av skader for Lillefosse. Han måtte stå over Europamesterskapet i Roma i juni, men stod klar for OL i Paris i august. Under oppvarmingen til kvalifiseringsrundern under OL, 3. august, fikk Lillefosse akutt smerte i hælen og ble fraktet ut av banen i en rullestol.

## Referanser


## Eksterne lenker
* 
*  Profil hos Min friidrettsstatistikk